Selv om coronakrisen er hård ved det danske erhvervsliv, er der også positive historier at trække frem. En af dem findes i Løgstør, hvor modulbyggefirmaet Scandi Byg A/S nu er klar til at ansætte op mod 20 nye medarbejdere. - Vi har vundet en del opgaver, som betyder, at vi nu har brug for nye medarbejdere. Det er opgaver, som vi har fået i hus både før og efter, at coronakrisen satte ind, siger administrerende direktør Thomas Raunsbæk. Han fortæller, at der er brug for tømrere, vvs-folk og elektrikere samt ufaglærte medarbejdere. - Vi har selvfølgelig overvejet nøje, om det var det rigtige tidspunkt at ansætte nye medarbejdere, for selvfølgelig giver det nogle udfordringer i forbindelse med coronavirus. Men vi følger alle de retningslinjer, der findes, og vores øvrige medarbejdere er helt trygge ved situationen, siger Thomas Raunsbæk, som tilføjer, at virksomheden nøje holder øje med udviklingen af sygefraværet. Scandi Byg har for tiden 300 ansatte medarbejdere.

Referat:
Modulbyggefirma fra Løgstør er klar til at ansætte op mod 20 nye medarbejdere.